text: Aabenraa-væver har fået ordre til FN-bygningen 
  14 februar 2012 kl. 15.28
  En 79 årig væver fra Aabenraa skal levere fem hundrede meter håndvævet gardinstof til FN bygningen i New York.
  Hanne Vedel har haft Spindegården i Aabenraa i mere end 40 år.
  Nu har hun fået den betroede opgave at levere gardinstof til Finn Juhl salen i FN Bygningen. 
  Salen er ved at blive renoveret.
  Hanne Vedel skal levere en halv kilometer gardin-stof og knap 400 meter møbel-stof. De skal bruges i en mødesal, der nærmest er slidt op. 
  Det hele trænger til restaurering, og den bliver betalt af Realdania, kulturministeriet og udenrigsministeriet. 
  Hanne Vedel er allerede i gang med at få vævet stof, og det er hun, fordi hun er den eneste, der har ret til at producere de mange meter stof, der i sin tid blev designet af Paula Trock på den gamle Spindegård i Askov. 
  Spindegården blev for over 40 år siden flyttet fra Askov til Aabenraa, og der bliver vævet endnu, omend i mindre omfang.
  